Document ID: 32013R1277

REGOLAMENT TA’ IMPLIMENTAZZJONI TAL-KUMMISSJONI (UE) Nru 1277/2013
tad-9 ta’ Diċembru 2013
li jawtorizza żieda tal-limiti għall-arrikkiment tal-inbid prodott mill-għeneb maħsud fl-2013 f’ċerti reġjuni tat-tkabbir tad-dwieli għall-inbid, jew f’partijiet minnhom
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari t-tielet paragrafu tal-Artikolu 121 tiegħu,
Billi:
(1)
Il-punt A.3 tal-Anness XVa tar-Regolament (KE) Nru 1234/2007 jistipula li l-Istati Membri jistgħu jitolbu li l-limiti ta’ żieda tal-qawwa alkoħolika (arrikkiment) ta’ nbid bil-volum jiżdiedu b’sa 0,5 % fis-snin li fihom il-kundizzjonijiet klimatiċi jkunu eċċezzjonalment ħżiena.
(2)
Ir-Repubblika Ċeka, il-Ġermanja, Franza, il-Kroazja, il-Lussemburgu, l-Ungerija, l-Awstrija u s-Slovakkja talbu dawn iż-żidiet tal-limiti għall-arrikkiment tal-inbid prodott mill-għeneb maħsud fis-sena 2013, hekk kif il-kundizzjonijiet klimatiċi matul l-istaġun tat-tkabbir kienu eċċezzjonalment ħżiena. Din it-talba saret mir-Repubblika Ċeka, mill-Ġermanja, mill-Kroazja, mil-Lussemburgu, mill-Ungerija, mill-Awstrija u mis-Slovakkja għar-reġjuni kollha tagħhom għat-tkabbir tal-għeneb għall-inbid, u minn Franza għal xi wħud mil-lokalitajiet fi ħdan id-dipartiment ta’ Gironde.
(3)
Minħabba l-kundizzjonijiet tat-temp eċċezzjonalment ħżiena fl-2013, il-limiti fuq iż-żidiet tas-saħħa alkoħolika naturali stabbiliti fil-punt A.2 tal-Anness XVa tar-Regolament (KE) Nru 1234/2007 ma jippermettux il-produzzjoni ta’ nbid b’qawwa alkoħolika totali xierqa f’ċerti reġjuni tat-tkabbir tad-dwieli għall-inbid jew f’partijiet minnhom, u li għalih normalment ikun hemm talba fis-suq.
(4)
Wara li ġie kkunsidrat l-għan tal-Anness XVa tar- Regolament (KE) Nru 1234/2007, jiġifieri li jiġi skoraġġut u limitat l-arrikkiment tal-inbid, u minħabba n-natura eċċezzjonali tad-deroga fil-punt A.3 tal-istess Anness, l-awtorizzazzjonijiet biex jiżdiedu l-limiti għall-arrikkiment tal-inbid għandhom jingħataw biss għar-reġjuni tat-tkabbir tad-dwieli għall-inbid jew għal partijiet minnhom li jkunu ġew affettwati minn kundizzjonijiet klimatiċi eċċezzjonalment ħżiena. Għalhekk, fi Franza, l-awtorizzazzjoni għandha tingħata biss għal numru limitat ta’ lokalitajiet fid-dipartiment ta’ Gironde li ġew affettwati minn kundizzjonijiet klimatiċi ta’ dan it-tip.
(5)
Għaldaqstant ikun xieraq li tiġi awtorizzata żieda tal-limiti għall-arrikkiment tal-inbid prodott mill-għeneb maħsud fl-2013 f’reġjuni tat-tkabbir tad-dwieli għall-inbid fir-Repubblika Ċeka, il-Ġermanja, Franza, il-Kroazja, il-Lussemburgu, l-Ungerija, l-Awstrija u s-Slovakkja, jew f’partijiet minnhom.
(6)
Il-miżuri pprovduti f’dan ir-Regolament huma konformi mal-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
B’deroga mill-punt A.2 tal-Anness XVa tar-Regolament (KE) Nru 1234/2007, fir-reġjuni tat-tkabbir tad-dwieli għall-inbid jew fil-partijiet minnhom imniżżla fl-Anness ta’ dan ir-Regolament, iż-żieda fil-qawwa alkoħolika naturali skont il-volum ta’ għeneb frisk maħsud fis-sena 2013, most tal-għeneb, most tal-għeneb li jkun qed jiffermenta, inbid ġdid li jkun għadu qed jiffermenta u nbid li jkun ġie prodott mill-għeneb maħsud fis-sena 2013, ma għandhiex taqbeż il-limiti li ġejjin:
(a)
3,5 % volum fiż-żona A tat-tkabbir tad-dwieli għall-inbid imsemmija fl-appendiċi tal-Anness XIb tar-Regolament (KE) Nru 1234/2007;
(b)
2,5 % volum fiż-żona B tat-tkabbir tad-dwieli għall-inbid imsemmija fl-appendiċi tal-Anness XIb tar-Regolament (KE) Nru 1234/2007;
(c)
2,0 % volum fiż-żoni C I u C II tat-tkabbir tad-dwieli għall-inbid imsemmija fl-appendiċi tal-Anness XIb tar-Regolament (KE) Nru 1234/2007.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-9 ta’ Diċembru 2013.

Labels: 18
17